b'\n_START_ARTICLE_\nKarl-Theodor zu Guttenberg\n_START_PARAGRAPH_\nKarl-Theodor zu Guttenberg (s. 5. joulukuuta 1971 M\xc3\xbcnchen, Saksan liittotasavalta, koko nimi Karl Theodor Maria Nikolaus Johann Jacob Philipp Franz Joseph Sylvester Freiherr von und zu Guttenberg) on saksalainen Baijerin kristillissosiaalisen unionin (CSU) poliitikko. H\xc3\xa4net nimitettiin 10. helmikuuta 2009 talousministeriksi Merkelin I hallitukseen. Merkelin II hallituksessa h\xc3\xa4n oli puolustusministeri 1. maaliskuuta 2011 saakka, kunnes h\xc3\xa4n erosi plagiointisyyt\xc3\xb6sten vuoksi. H\xc3\xa4n oli aiemmin puolueensa puoluesihteeri._NEWLINE_Zu Guttenberg on opiskellut valtiotieteit\xc3\xa4 ja oikeustiedett\xc3\xa4. H\xc3\xa4nen vuonna 2007 hyv\xc3\xa4ksytty oikeustieteen alan v\xc3\xa4it\xc3\xb6skirjansa k\xc3\xa4sittelee perustuslakia Yhdysvalloissa ja Euroopan unionin alueella. Vuonna 2011 h\xc3\xa4n ilmoitti luopuvansa tohtorinarvostaan ja my\xc3\xb6nsi v\xc3\xa4it\xc3\xb6skirjassa olevan "vakavia puutteita". H\xc3\xa4n on ollut sukuyrityksen Guttenberg GmbH:n toimitusjohtaja ja Die Weltin toimittaja. My\xc3\xb6hemmin my\xc3\xb6s Bayreuthin yliopisto ep\xc3\xa4si zu Guttenbergin tohtorin arvon._NEWLINE_H\xc3\xa4net valittiin Saksan liittop\xc3\xa4iville ensimm\xc3\xa4isen kerran 2002 ja uudestaan 2005. H\xc3\xa4n on keskittynyt erityisesti ulkopolitiikkaan. Isois\xc3\xa4ns\xc3\xa4 perinnett\xc3\xa4 noudattaen h\xc3\xa4n on kannattanut voimakkaasti Saksan ja Yhdysvaltojen yst\xc3\xa4vyytt\xc3\xa4 ja Atlantin ylitt\xc3\xa4v\xc3\xa4\xc3\xa4 yhteisty\xc3\xb6t\xc3\xa4. H\xc3\xa4n on parlamentissa arvostellut voimakkaasti laitavasemmistolaista puoluetta Die Linke\xc3\xa4, jolla h\xc3\xa4nen mukaansa on yhteyksi\xc3\xa4 terrorismiin, esimerkiksi kolumbialaiseen terroristij\xc3\xa4rjest\xc3\xb6 FARCiin._NEWLINE_Zu Guttenbergin virallinen aatelisarvo on Reichsfreiherr, jolla viitataan Pyh\xc3\xa4n saksalais-roomalaiseen keisarikunnan aikana saatuun suvun aatelisarvoon.'